Γνωμοδότηση της Ευρωπαϊκής Επιτροπής των Περιφερειών με θέμα «Μελλοντικοί κανόνες της ΕΕ για τις κρατικές ενισχύσεις όσον αφορά τη γεωργία, τις αγροτικές περιοχές και τη δασοκομία»

(2022/C 301/10)

Εισηγητής: Guido MILANA (IT/PES), δημοτικός σύμβουλος Ολεβάνο Ρομάνο

ΣΥΣΤΑΣΕΙΣ ΠΟΛΙΤΙΚΗΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. επικροτεί τις νέες προτάσεις που υπέβαλε προσφάτως η Ευρωπαϊκή Επιτροπή για τις κρατικές ενισχύσεις στη γεωργία, που θα ισχύσουν από την 1η Ιανουαρίου 2023·

2. υπενθυμίζει ότι στο Άρθρο 107 παράγραφος 1 της Συνθήκης για τη Λειτουργία της ΕΕ προβλέπεται πως οι κρατικές ενισχύσεις που χορηγούνται σε επιχειρήσεις, στο βαθμό που δύνανται να στρεβλώσουν τον ανταγωνισμό μεταξύ των κρατών μελών, είναι ασύμβατες με την εσωτερική αγορά, ενώ παράλληλα θεσπίζονται ορισμένες παρεκκλίσεις·

3. υπενθυμίζει ότι, όσον αφορά τη γεωργία, τις αγροτικές περιοχές και τη δασοκομία, η Επιτροπή εκτιμά την ύπαρξη τέτοιων στρεβλώσεων με βάση τη δική της ανάλυση σχετικά με τις κατευθυντήριες γραμμές για τη χορήγηση κρατικών ενισχύσεων στον τομέα και πως αυτές οι κατευθυντήριες γραμμές καλύπτουν την περίοδο προγραμματισμού 2014-2022·

4. υπογραμμίζει ότι το άρθρο 81 του κανονισμού (ΕΕ) 1305/2013 του Ευρωπαϊκού Κοινοβουλίου και του Συμβουλίου ( 1 ) για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης προβλέπει πως η χρηματοδότηση μέτρων που δεν υπάγονται στο πεδίο εφαρμογής του παραρτήματος I της ΣΛΕΕ πρέπει να χορηγείται με βάση τους κανόνες για τις κρατικές ενισχύσεις·

5. υπογραμμίζει ότι οι σχετικές διατάξεις προβλέπουν πως η διάρκεια των κανόνων για τις κρατικές ενισχύσεις θα ευθυγραμμίζεται με τη διάρκεια τω κανόνων για την αγροτική ανάπτυξη·

6. σημειώνει ότι, προς τούτο, η Επιτροπή δρομολόγησε διαβούλευση το 2019, τα αποτελέσματα της οποίας περιέχονται στο έγγραφο εργασίας SWD(2021) 107 final ( 2 )

7. υπενθυμίζει ότι, στο μεταξύ, το Κοινοβούλιο και το Συμβούλιο της ΕΕ ενέκριναν τους κανονισμούς της νέας ΚΓΠ, και ειδικότερα τον κανονισμό (ΕΕ) 2021/2115 του Ευρωπαϊκού Κοινοβουλίου και του Συμβουλίου ( 3 ) , που ορίζει τους κανόνες για τη στήριξη των στρατηγικών σχεδίων λαμβάνοντας υπόψη τη γνωμοδότηση της Επιτροπής των Περιφερειών για τη νέα κοινή γεωργική πολιτική (ΚΓΠ)·

8. επισημαίνει ότι οι νέες προτάσεις για τη χορήγηση κρατικών ενισχύσεων πρέπει να λαμβάνουν υπόψη και να συνεχίσουν να συνάδουν με τη νέα ΚΓΠ·

9. τονίζει ότι οι γεωργικές επιχειρήσεις θα κληθούν να υλοποιήσουν τις στρατηγικές της Πράσινης Συμφωνίας, ιδίως δε τη στρατηγική για τη βιοποικιλότητα και τη στρατηγική «Από το αγρόκτημα στο πιάτο»·

10. επισημαίνει ότι είναι θεμελιώδους σημασίας η στήριξη των γεωργικών και δασοκομικών επιχειρήσεων στην πράσινη μετάβαση, ιδίως των μικρότερων επιχειρήσεων που βρίσκονται σε στρατηγικές περιοχές και οι οποίες επιτελούν πρωτίστως ρόλο προστασίας και διαφύλαξης της περιοχής·

11. προτρέπει μετ’ επιτάσεως την Ευρωπαϊκή Επιτροπή να απαιτεί την τήρηση των ενωσιακών προτύπων παραγωγής και των ρητρών αμοιβαιότητας ή κατοπτρικών ρητρών όσον αφορά τα εισαγόμενα προϊόντα, όπως υποχρεούνται, δηλαδή, οι παραγωγοί της ΕΕ·

12. καλεί την Ευρωπαϊκή Επιτροπή να αυξήσει το ποσοστό των συνοριακών ελέγχων και να καταστήσει υποχρεωτικές διαδικασίες όπως η επεξεργασία με ψύξη των εισαγόμενων προϊόντων·

13. υπενθυμίζει ότι η Επιτροπή των Περιφερειών έχει ήδη εκφράσει τη θέση της σχετικά με τις δύο στρατηγικές, στις γνωμοδοτήσεις με θέμα «Δήμοι και περιφέρειες με βιοποικιλότητα μετά το 2020 στη 15η διάσκεψη των μερών της σύμβασης των Ηνωμένων Εθνών για τη βιολογική ποικιλότητα και στη στρατηγική της ΕΕ για τη βιοποικιλότητα με ορίζοντα το 2030» ( 4 ) και «Από το αγρόκτημα στο πιάτο: η τοπική και περιφερειακή διάσταση» ( 5 )

14. υπογραμμίζει τον καίριας σημασίας ρόλο των τοπικών αρχών στον καθορισμό και τη διαχείριση των διαδικασιών που σχετίζονται με την αντιστάθμιση ορισμένων ενισχύσεων, ιδίως όσον αφορά ενισχύσεις για τη διαχείριση κινδύνων στη γεωργία·

15. υπενθυμίζει ότι οι περιφέρειες, οι επαρχίες και οι δήμοι δεν συμμετέχουν απλά στην κατάρτιση των εθνικών στρατηγικών σχεδίων που προβλέπονται στον κανονισμό (ΕΕ) 2021/2115, αλλά είναι επίσης δικαιούχοι παρεμβάσεων αγροτικής ανάπτυξης και συμβάλλουν στον καθορισμό της προσέγγισης από τη βάση προς την κορυφή που προβλέπεται στην πρωτοβουλία LEADER·

16. επισημαίνει ότι από το 2014 έως το 2019, οι κρατικές ενισχύσεις που χορηγήθηκαν σε ευρωπαϊκό επίπεδο στον γεωργικό τομέα μειώθηκαν από 7,6 δισεκατ. σε 6 δισεκατ. ευρώ, ενώ αυξήθηκαν κατά την περίοδο της πανδημίας·

17. επισημαίνει ότι τη συγκεκριμένη περίοδο οι γεωργικές και αγροδιατροφικές επιχειρήσεις και ο δασοκομικός τομέας δεν σταμάτησαν την παραγωγή, εξασφαλίζοντας την επισιτιστική ασφάλεια όπως προβλέπεται στο άρθρο 39 της ΣΛΕΕ·

18. υπογραμμίζει πως ο πόλεμος μεταξύ Ρωσίας και Ουκρανίας δημιούργησε αστάθεια στις αγορές πρώτων υλών και εφοδιασμού τροφίμων·

19. υπογραμμίζει τον ρόλο που πρέπει να επιτελεί προς τούτο η ΚΓΠ όσον αφορά τον αυτοεφοδιασμό και την εγγύηση της επισιτιστικής ασφάλειας·

20. υπενθυμίζει ότι τούτο κατέστη εφικτό, μεταξύ άλλων, χάρη στη δυνατότητα να επωφεληθούν από ενισχύσεις που καθορίστηκαν ad hoc από την Επιτροπή για την αντιμετώπιση της κρίσης Covid-19·

21. τονίζει ακόμη ότι το μεγαλύτερο μέρος των κρατικών ενισχύσεων, εξαιρουμένων των ειδικών ενισχύσεων αναφορικά με την κρίση Covid-19, χορηγείται πρωτίστως στον τομέα των σχεδίων αγροτικής ανάπτυξης, και ειδικότερα στα μέτρα που εξαιρούνται του παραρτήματος I της Συνθήκης (γεωργικά προϊόντα)·

22. αναγνωρίζει ότι η διαδικασία ενσωμάτωσης των κρατικών ενισχύσεων στα προγράμματα αγροτικής ανάπτυξης αποδείχθηκε πολύπλοκη·

23. επισημαίνει ότι, παρότι ο κανονισμός (ΕΕ) 1305/2013 αναφορικά με τη στήριξη του ΕΓΤΑΑ στην υλοποίηση των στόχων αγροτικής ανάπτυξης εμφανίζει μεγάλες ομοιότητες με τις κατευθυντήριες γραμμές για τη χορήγηση κρατικών ενισχύσεων στη γεωργία, τις αγροτικές περιοχές και τη δασοκομία της περιόδου 2014-2020, οι παρεμβάσεις αγροτικής ανάπτυξης δεν συμπίπτουν πάντοτε ακριβώς με όσα προβλέπουν οι κανόνες περί κρατικών ενισχύσεων·

24. σημειώνει ότι η διαβούλευση που δρομολόγησε η Επιτροπή ανέδειξε ορισμένες πτυχές των ισχυόντων κανόνων περί κρατικών ενισχύσεων που πλέον έχουν καταστεί παρωχημένες·

25. επισημαίνει ότι ο στόχος εξασφάλισης ίσων όρων ανταγωνισμού για όλες τις επιχειρήσεις της Ευρωπαϊκής Ένωσης παραμένει θεμελιώδους σημασίας·

26. θεωρεί ότι ορισμένες παρεμβάσεις πρέπει να διατηρηθούν και να προσαρμοστούν, ιδίως όσον αφορά τη διαχείριση κινδύνων·

27. επισημαίνει ότι, όσον αφορά τη δασοκομία, οι ενισχύσεις χρησιμοποιήθηκαν πρωτίστως για παρεμβάσεις αγροτικής ανάπτυξης και ότι θα χρειαστεί, δεδομένου του σημαντικού ρόλου των δασών, να απλοποιηθεί η χρήση των ενισχύσεων·

28. κρίνει αναγκαία τη στήριξη των γεωργικών και δασοκομικών επιχειρήσεων κατά την πράσινη μετάβαση, ιδίως των πολύ μικρών επιχειρήσεων, των τοπικών μικρών γεωργών και των τοπικών βραχειών αλυσίδων εφοδιασμού τροφίμων που, δεδομένων των υψηλών τιμών των τροφίμων και του κόστους εισροών, όπως της ενέργειας και των λιπασμάτων, που επηρεάστηκαν περαιτέρω από τον πόλεμο στην Ουκρανία, δεν είναι σε θέση να αντεπεξέλθουν από μόνοι τους σε αυτές τις εξελίξεις· σε αυτό το πλαίσιο, επικροτεί την Ανακοίνωση της Ευρωπαϊκής Επιτροπής για τη Διασφάλιση της επισιτιστικής ασφάλειας και την ενίσχυση της ανθεκτικότητας των συστημάτων τροφίμων·

29. ζητεί να καταστούν ενιαία τα κριτήρια όσον αφορά τις υποχρεώσεις ενημέρωσης και δημοσιότητας, ιδίως όσον αφορά τις προθεσμίες για την κοινοποίηση των καθεστώτων ενισχύσεων που υπόκεινται σε κανονισμούς απαλλαγής·

30. υπογραμμίζει ότι η μεταρρύθμιση της ΚΓΠ που μόλις εγκρίθηκε βασίζεται στην αρχή της επικουρικότητας και ότι συνεπώς είναι σημαντικό και οι κανόνες περί κρατικών ενισχύσεων να σέβονται την εν λόγω αρχή χωρίς να υπονομεύεται, στο μεταξύ, ο ανταγωνισμός μεταξύ των γεωργών των διαφόρων κρατών μελών·

31. θεωρεί θεμελιώδους σημασίας τη διατήρηση της αρχής της επικουρικότητας, ιδίως όσον αφορά τον ρόλο των τοπικών αρχών, που βρίσκονται εγγύτερα στις εδαφικές οντότητες και οι οποίες επιτελούν ζωτικό ρόλο στη διαχείριση των παρεμβάσεων σε τοπικό επίπεδο.

Προτείνει συνεπώς:

Απλούστευση

32. να μην υποχρεώνονται τα κράτη μέλη να αποστέλλουν, κάθε χρόνο, τις κοινοποιήσεις σχετικά με γεγονότα που μπορούν να θεωρηθούν φυσικές καταστροφές, ζωικές ή φυτικές ασθένειες ή παρασιτικές προσβολές, καθότι εφόσον αναγνωρίζονται ως τέτοιες από τις εθνικές αρχές δεν υφίσταται ανάγκη περαιτέρω κοινοποιήσεων στην Επιτροπή·

33. να μην υποχρεώνονται τα κράτη μέλη να κοινοποιούν πληροφορίες σχετικά με τους επιμέρους δικαιούχους ενισχύσεων κάτω των 75 000 ευρώ για τη γεωργική παραγωγή και των 500 000 ευρώ για τη μεταποίηση και εμπορική διάθεση γεωργικών προϊόντων·

34. να μην επιβαρυνθούν οι διαδικασίες που συνδέονται με το κοινό τμήμα της αξιολόγησης των κοινοποιηθεισών ενισχύσεων·

35. να προβλεφθεί η δυνατότητα χορήγησης επενδυτικών ενισχύσεων μέσω του κανονισμού απαλλαγής κατά κατηγορίες ( 6 ) , ακόμα και για τα προϊόντα ενός μόνο κλάδου, ιδίως όταν αυτές οι ενισχύσεις αποσκοπούν στην αντιστάθμιση των επιπτώσεων ή την αποζημίωση για βλάβες που προκλήθηκαν από γεγονότα που μπορούν να θεωρηθούν φυσικές καταστροφές, ζωικές ή φυτικές ασθένειες ή παρασιτικές προσβολές·

36. να προβλεφθεί μια προσέγγιση ενιαίας θυρίδας για την κοινοποίηση των κρατικών ενισχύσεων στα εθνικά στρατηγικά προγράμματα δυνάμει του κανονισμού (ΕΕ) 2021/2115·

37. να καθοριστεί ειδική νομοθεσία για την εφαρμογή του κανονισμού για τις ενισχύσεις ήσσονος σημασίας στη γεωργία, δεδομένων των μεγάλων διαφορών μεταξύ της γεωργίας και των άλλων κλάδων. Ειδικότερα, ζητείται να αυξηθεί το ανώτατο όριο για τις ενισχύσεις ήσσονος σημασίας σε 50 000 ευρώ κατά τη διάρκεια της τριετούς περιόδου και να προβλεφθεί ένα ποσό (π.χ. 1 000 ευρώ) κάτω από το οποίο αποκλείεται η εφαρμογή του κανονισμού για τις ενισχύσεις ήσσονος σημασίας (πολύ μικρά ποσά ενίσχυσης)·

38. να τροποποιηθεί ο κανονισμός για τις ενισχύσεις ήσσονος σημασίας για τον γεωργικό τομέα με στόχο την απλούστευσή του, ιδίως με την εξάλειψη του ελέγχου του καθεστώτος ενιαίας επιχείρησης·

39. να αφεθεί στα κράτη μέλη ο καθορισμός των επιχειρήσεων που αντιμετωπίζουν δυσκολίες·

40. να απλοποιηθούν οι διοικητικές διαδικασίες για τις ενισχύσεις προς όφελος των τοπικών οντοτήτων, ιδίως όταν πρόκειται για δικαιούχους παρεμβάσεων κρατικών ενισχύσεων. Συγκεκριμένα, το αίτημα είναι να μην χαρακτηρίζονται ως μεγάλες επιχειρήσεις·

41. να καθοριστούν απλούστερες διαδικασίες προκειμένου οι τοπικές και εδαφικές οντότητες να μπορούν να διαχειριστούν, πρωτίστως, τις εδαφικές απαιτήσεις και έκτακτες ανάγκες·

42. να απλοποιηθούν οι διαδικασίες χορήγησης κρατικών ενισχύσεων για δράσεις διαφήμισης και προβολής, και ειδικότερα να θεωρηθούν ΜΗ ενίσχυση οι δραστηριότητες γενικής θεσμικής προώθησης που δεν αναφέρονται σε συγκεκριμένα εμπορικά σήματα και δεν καλούν τον καταναλωτή να αποκτήσει ένα συγκεκριμένο προϊόν·

43. επειδή το απλουστευμένο κόστος, μέχρι σήμερα είναι συμβατό με τους κανόνες για τις κρατικές ενισχύσεις μόνο όταν προβλέπεται από τα μέτρα ενίσχυσης που συγχρηματοδοτούνται από πηγές της Ευρωπαϊκής Ένωσης ζητείται να είναι δυνατή η χρήση των επιλογών απλουστευμένου κόστους ανεξάρτητα από την παρουσία ευρωπαϊκής συγχρηματοδότησης. Δεν φαίνεται να υπάρχει βάσιμος λόγος για τη συνέχιση της πρόβλεψης διαφορετικών μεθόδων για τον υπολογισμό των επιλέξιμων δαπανών ανάλογα με την οικονομική πηγή κάλυψης του καθεστώτος·

Οικολογικός προσανατολισμός

44. να υποστηριχθούν οι γεωργικές και δασοκομικές επιχειρήσεις, ιδίως οι πολύ μικρές, στην πράσινη μετάβαση·

45. να διασφαλιστεί ικανή ευελιξία στην εφαρμογή των κανόνων κρατικών ενισχύσεων σε περιόδους κρίσης όπως αυτή που δημιούργησε η πανδημία COVID-19 και ο πόλεμος στην Ουκρανία, προβλέποντας κατάλληλα και συνεκτικά όρια ενισχύσεων προκειμένου να διασφαλιστεί για τους αγρότες η δυνατότητα συνέχισης της παραγωγής τροφίμων και για τους καταναλωτές δίκαιες καταναλωτικές τιμές· να απλοποιηθούν επίσης οι διαδικασίες εφαρμογής και χορήγησης των ενισχύσεων, με ταυτόχρονη μείωση του διοικητικού φόρτου, ιδίως όσον αφορά τους τελικούς δικαιούχους·

46. να απλοποιηθούν ορισμένες διαδικασίες χορήγησης κρατικών ενισχύσεων όσον αφορά τις επενδύσεις στην παραγωγή ανανεώσιμης ενέργειας, ιδίως δε όσον αφορά το εύρος αυτού του κινήτρου·

47. να θεσπιστούν υψηλότερα ποσοστά χρηματοδότησης για τις γεωργικές ΜΜΕ που επενδύουν στην πράσινη μετάβαση·

48. να δημιουργηθεί ειδική ενίσχυση για παρεμβάσεις ανθρακοδεσμευτικής γεωργίας που θα ανταμείβει τους γεωργούς για τη σημαντική αυτή αποστολή·

49. υποστηρίζει πως ο κατακερματισμός των γεωργικών επιχειρήσεων επηρεάζει αρνητικά τη δυνατότητα παρουσίας στην αγορά και εκκίνησης της πράσινης μετάβασης που καλείται να υλοποιήσει η γεωργία·

Εδαφική συνοχή

50. να επανεξεταστεί ο ορισμός των ΜΜΕ του γεωργικού τομέα, ιδίως δε ο ορισμός των πολύ μικρών επιχειρήσεων σύμφωνα με το άρθρο 2 παράγραφος 3 του παραρτήματος I του κανονισμού (ΕΕ) αριθ. 702/2014 προκειμένου να δημιουργηθεί ειδικός ορισμός για τον γεωργικό τομέα, δεδομένων των ιδιαιτεροτήτων του κλάδου, και να καθοριστεί συνεπώς νέα τυπολογία πολύ μικρών επιχειρήσεων στη γεωργία·

51. να στηριχθούν οι μικρομεσαίες γεωργικές και δασοκομικές επιχειρήσεις των ορεινών και εσωτερικών περιοχών και των Εξόχως Απόκεντρων Περιφερειών όσον αφορά τον ρόλο που διαδραματίζουν για την προστασία και διαφύλαξη του τοπίου·

52. να δοθεί προτεραιότητα στον ρόλο της συντήρησης και προστασίας του οικοσυστήματος στις ΜΜΕ του γεωργικού τομέα που πληρούν τις προϋποθέσεις του σημείου 50 και που βρίσκονται σε ορεινές, εσωτερικές ή μειονεκτούσες περιοχές όπως ορίζονται από τα κράτη μέλη στα εθνικά στρατηγικά τους σχέδια·

53. για όσες επιχειρήσεις βρίσκονται σε ιδιαίτερα ορεινές περιοχές, ζητεί επίσης τη δυνατότητα αγοράς γης για ποσό που υπερβαίνει το 10 % των συνολικών επιλέξιμων δαπανών για την οικεία πράξη, όπως αναφέρεται στο άρθρο 73 παράγραφος 3 εδάφιο γ) του κανονισμού (ΕΕ) 2021/2115, τούτο δε προκειμένου να επιτραπεί ο αναδασμός που απαιτείται προκειμένου να παραμείνουν οικονομικά ενεργές και να αναπτύξουν τον ρόλο προστασίας και διαφύλαξης της περιοχής τους·

54. να επιτραπεί στη δασοκομία να επωφεληθεί από τη διαδικασία εξαίρεσης από την υποχρέωση κοινοποίησης και πέραν των παρεμβάσεων των εθνικών στρατηγικών σχεδίων·

55. πάντα αναφορικά με τη δασοκομία, οι παρεμβάσεις υποδομών να μπορούν να θεωρηθούν εξ ορισμού ΜΗ ενίσχυση όταν αφορούν μη παραγωγικές επενδύσεις·

56. να τροποποιηθούν οι ισχύοντες κανόνες διαχείρισης κινδύνων, ιδίως με τη μείωση του κατωφλίου ζημίας για γεγονότα που μπορούν να θεωρηθούν φυσικές καταστροφές στο 20 % όπως ορίζεται στον κανονισμό (ΕΕ) 2021/2115·

57. να προβλεφθεί αύξηση του ορίου αποζημίωσης για προτιμησιακές ασφαλίσεις και άλλα μέσα διαχείρισης κινδύνων όπως προβλέπεται στο άρθρο 76 του κανονισμού (ΕΕ) 2021/2115. Το όριο αυτό θα πρέπει να είναι συμβατό με τη διατήρηση του σημερινού κόστους ασφάλισης για τις γεωργικές επιχειρήσεις·

58. να εξαιρεθούν από την υποχρέωση κοινοποίησης οι ενισχύσεις για αποζημίωση βλάβης που προκλήθηκε από προστατευόμενα ζώα·

59. να είναι δυνατή, για αυτές τις ζημίες, η πρόβλεψη αποζημιώσεων για την απώλεια εισοδήματος όπως ισχύει για τις βλάβες που προκαλούν απώλεια εργαλείων παραγωγής·

60. να είναι δυνατή, πέραν των βλαβών που προκλήθηκαν από προστατευόμενα ζώα, η πρόβλεψη αποζημιώσεων για άλλα ζώα, αφήνοντας στις εθνικές, περιφερειακές και τοπικές αρχές τον καθορισμό των ζώων αυτών, δεδομένης της διαφορετικής συχνότητας τέτοιων φαινομένων από χώρα σε χώρα·

61. να θεωρούνται ΜΗ ενισχύσεις οι δράσεις θεσμικής προώθησης που δεν αναφέρονται σε συγκεκριμένα εμπορικά σήματα·

62. να παρέχεται επαρκής στήριξη σε νεοφυείς επιχειρήσεις για μη γεωργικές δραστηριότητες σε αγροτικές περιοχές, με το ανώτατο όριο για το περιορισμένο ποσό ενίσχυσης ευθυγραμμισμένο με το αντίστοιχο ανώτατο όριο για την έναρξη λειτουργίας γεωργικών επιχειρήσεων (100 000 ευρώ). Δεν υπάρχει λόγος διάκρισης εις βάρος της διαφοροποίησης σε μη γεωργικές επιχειρήσεις, καθώς τα εν λόγω ποσά είναι σε κάθε περίπτωση πολύ περιορισμένα.

63. Για να ενισχυθούν οι ΜΜΕ που επωφελούνται από έργα τοπικής ανάπτυξης με πρωτοβουλία των τοπικών κοινοτήτων (ΤΑΠΤΚ) ή από έργα επιχειρησιακών ομάδων ενδείκνυται: — να επεκταθεί το πεδίο εφαρμογής στις τοπικές αρχές, τις ομάδες τοπικής δράσης, τα πανεπιστήμια και τις λοιπές οντότητες ανεξαρτήτως μεγέθους, λαμβανομένης υπόψη της μεγάλης ποικιλομορφίας των σχεδίων αυτών με τη συμμετοχή πολλών διαφορετικών φορέων σε συνεργασία μεταξύ τους· — να αυξηθεί το συνολικό ποσό της περιορισμένης ενίσχυσης που χορηγείται ανά έργο σε 300 000 ευρώ για έργα τοπικής ανάπτυξης με πρωτοβουλία τοπικών κοινοτήτων και σε 500 000 ευρώ για επιχειρησιακά έργα της ΕΣΚ.

Βρυξέλλες, 28 Απριλίου 2022. Ο Πρόεδρος της Ευρωπαϊκής Επιτροπής των Περιφερειών Απόστολος ΤΖΙΤΖΙΚΩΣΤΑΣ

(1) Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).

(2) Πρβλ. Commission Staff Working Document: Evaluation of the instruments applicable to State aid in the agricultural and forestry sectors and in rural areas.

(3) Κανονισμός (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ L 435 της 6.12.2021, σ. 1).

(4) ΕΕ C 440 της 18.12.2020, σ. 20.

(5) ΕΕ C 37 της 2.2.2021, σ. 22.

(6) Κανονισμός (ΕΕ) αριθ. 702/2014 της Επιτροπής, της 25ης Ιουνίου 2014, για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 193 της 1.7.2014, σ. 1).